Document ID: 32007R1172

UREDBA KOMISIJE (ES) št. 1172/2007
z dne 5. oktobra 2007
o spremembi Uredbe Komisije (ES) št. 1891/2004 o sprejemu določb za uporabo Uredbe Sveta (ES) št. 1383/2003 o carinskem ukrepanju zoper blago, glede katerega obstaja sum, da krši določene pravice intelektualne lastnine, in o ukrepih, ki jih je treba sprejeti zoper blago, glede katerega je ugotovljeno, da je kršilo take pravice
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1383/2003 z dne 22. julija 2003 o carinskem ukrepanju zoper blago, glede katerega obstaja sum, da krši določene pravice intelektualne lastnine, in o ukrepih, ki jih je treba sprejeti zoper blago, glede katerega je ugotovljeno, da je kršilo take pravice (1), in predvsem člena 20 Uredbe,
ob upoštevanju naslednjega:
(1)
Uredba (ES) št. 1383/2003 določa ukrepanje carinskih organov zoper blago, glede katerega obstaja sum, da krši določene pravice intelektualne lastnine.
(2)
Z Uredbo Komisije (ES) št. 1891/2004 (2) so bile sprejete določbe za uporabo Uredbe (ES) št. 1383/2003, zlasti v zvezi z obrazci zahteve za ukrepanje. Tako so v prilogah I in II k navedeni Uredbi vzorci, katerim morajo navedeni obrazci ustrezati.
(3)
Prilogi I-C in II-C k Uredbi (ES) št. 1891/2004 vsebujeta seznam pristojnih organov, pri katerih se vložijo nacionalne in zahteve za ukrepanje Skupnosti. Člen 8 navedene uredbe določa, da Komisija v seriji C Uradnega lista Evropske unije objavi seznam služb, ki spadajo pod carinski organ iz člena 5(2) Uredbe (ES) št. 1383/2003. Ker seznama v prilogah I-C in II-C vsebujeta spremenljive podatke, ki zahtevajo redno posodabljanje, je objava v seriji C Uradnega lista Evropske unije primernejša. Zato je treba črtati prilogi I-C in II-C k Uredbi (ES) št. 1891/2004.
(4)
Bolgarija in Romunija sta 1. januarja 2007 pristopili k Evropski uniji. Zato je treba prilagoditi Uredbo (ES) št. 1891/2004, da bosta ti dve državi navedeni v obrazcu zahteve za ukrepanje Skupnosti iz Uredbe.
(5)
Obrazec zahteve za ukrepanje Skupnosti bi se moral prilagoditi z Uredbo Komisije (ES) št. 1792/2006 z dne 23. oktobra 2006 o prilagoditvi nekaterih uredb ter odločb in sklepov na področjih prostega pretoka blaga, prostega gibanja oseb, politike konkurence, kmetijstva (veterinarska in fitosanitarna zakonodaja), ribištva, prometne politike, obdavčitve, statistike, socialne politike in zaposlovanja, okolja, carinske unije in zunanjih odnosov zaradi pristopa Bolgarije in Romunije (3), ki je začela veljati z dnem začetka veljavnosti Pogodbe o pristopu teh držav.
(6)
Zaradi usklajenosti je treba obrazec zahteve za ukrepanje Skupnosti prilagoditi od dneva pristopa Bolgarije in Romunije.
(7)
Uredbo Komisije (ES) št. 1891/2004 je zato treba ustrezno spremeniti.
(8)
Ukrepi, predvideni s to uredbo, so v skladu z mnenjem Odbora za carinski zakonik -
SPREJELA NASLEDNJO UREDBO:
Člen 1
Uredba (ES) št. 1891/2004 se spremeni:
1.
V Prilogi I se v polju 2 obrazca nacionalne zahteve za ukrepanje (ZU) črtajo izrazi „(za ostale informacije glejte prilogo I-C)“.
2.
Priloga I-C se črta.
3.
Priloga II se nadomesti z besedilom Priloge k tej uredbi.
4.
V zadnjem stavku Priloge II-A se črtajo izrazi „iz Priloge II-C“.
5.
Priloga II-C se črta.
Člen 2
Ta uredba začne veljati na dan objave v Uradnem listu Evropske unije.
Vendar se točka 3 člena 1 uporablja od 1. januarja 2007.
Ta uredba je v celoti zavezujoča in se neposredno uporablja v vseh državah članicah.
V Bruslju, 5. oktobra 2007

Labels: 11
7
3
12
18